Národná rada Slovenskej republiky

## **VIII. volebné obdobie**

Číslo: CRD-1620/2020

**200a**

# **S p o l o č n á s p r á v a**

výborov Národnej rady Slovenskej republiky o výsledku prerokovania vládneho návrhu zákona o dohľade nad uplatňovaním náležitej starostlivosti v dodávateľskom reťazci dovozcov dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (**tlač 200a**) v druhom čítaní

Výbor Národnej rady Slovenskej republiky pre hospodárske záležitosti ako gestorský výbor k vládnemu návrhu vládneho návrhu vládneho návrhu zákona o dohľade nad uplatňovaním náležitej starostlivosti v dodávateľskom reťazci dovozcov dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (**tlač 200**) (ďalej len „gestorský výbor“) podáva Národnej rade Slovenskej republiky podľa § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov (ďalej len „rokovací poriadok“) spoločnú správu výborov Národnej rady Slovenskej republiky.

**I.**

Národná rada Slovenskej republiky uznesením č. 257 zo 16. septembra 2020 pridelila predmetný návrh zákona na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie a rozpočet a

Výboru Národnej rady Slovenskej republiky pre hospodárske záležitosti.

Výbory prerokovali návrh zákona v lehote určenej uznesením Národnej rady Slovenskej republiky.

**II.**

Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili gestorskému výboru v určenej lehote žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

Návrh zákonaodporúčali Národnej rade Slovenskej republiky schváliť:

* Ústavnoprávny výbor Národnej rady Slovenskej republiky uznesením č. 107 z  13. októbra 2020
* Výbor Národnej rady Slovenskej republiky pre financie a rozpočet uznesením č. 76 z 15. októbra 2020
* Výbor Národnej rady Slovenskej republiky pre hospodárske záležitosti uznesením č. 68 z 20. októbra 2020.

**IV.**

Z uznesení výborov Národnej rady Slovenskej republiky uvedených pod bodom III tejto správy vyplývajú **nasledujúce** pozmeňujúce a doplňujúce návrhy:

**1**. § 1 vrátane nadpisu znie:

„§ 1

Predmet úpravy

Tento zákon upravuje

1. pôsobnosť orgánov štátnej správy vo veciach dohľadu nad uplatňovaním náležitej starostlivosti v dodávateľskom reťazci dovozcov Únie1) (ďalej len „dovozca“) dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (ďalej len „konfliktné minerály“) podľa osobitného predpisu2) a
2. zodpovednosť za porušenie povinností podľa tohto zákona a osobitného predpisu.“.

Poznámky pod čiarou k odkazom 1 a 2 znejú:

„1) Čl. 2 písm. l) nariadenia Európskeho parlamentu a Rady (EÚ) 2017/821 zo 17. mája 2017, ktorým sa ustanovujú povinnosti náležitej starostlivosti v dodávateľskom reťazci dovozcov Únie dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (Ú. v. EÚ L 130, 19. 5. 2017) v platnom znení.

2) Nariadenie Európskeho parlamentu a Rady (EÚ) 2017/821 zo 17. mája 2017, ktorým sa ustanovujú povinnosti náležitej starostlivosti v dodávateľskom reťazci dovozcov Únie dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (Ú. v. EÚ L 130, 19. 5. 2017) v platnom znení.“.

*Úprava terminológie v súlade s nariadením Európskeho parlamentu a Rady (EÚ) 2017/821 zo 17. mája 2017 a tiež doplnenie zodpovednosti za porušenie povinností nielen podľa zákona, ale aj podľa nariadenia.*

**Výbor NR SR pre hospodárske záležitosti**

***Gestorský výbor odporúča schváliť***

**2.** V  § 4 písm. b) sa nad slovom „dovozcov“ odkaz 6 vypúšťa a umiestňuje sa nad slovo „kontrol“.

Ide o legislatívno-technickú úpravu; odkaz 6 sa umiestňuje nad slovo *kontrol*, ktorý formou poznámky pod čiarou odkazuje na čl. 11 nariadenia 2017/821 (EÚ) *(Následné kontroly dovozcov Únie),* odstraňuje sa tak zmätok, ktorý môže vyvolať v aplikačnej praxi umiestnenie odkazu 6 nad slovom *dovozcov [§ 4 písm. b)]*, nad ktorým je súčasne v § 1 písm. a) návrhu zákona umiestnený odkaz 1; súčasne sa zosúlaďuje s odkazom č. 6 a poznámkou pod čiarou v § 5 ods. 1 písm. a) návrhu zákona.

**Ústavnoprávny výbor NR SR**

**Výbor NR SR pre financie a rozpočet**

**Výbor NR SR pre hospodárske záležitosti**

***Gestorský výbor odporúča schváliť***

**3.** V § 7 odsek 1 znie:

„(1) Colný úrad uloží pokutu do 30 000 eur dovozcovi, ktorý nevykonal colným úradom uložené nápravné opatrenia vôbec alebo v plnom rozsahu alebo nevykonal uložené nápravné opatrenia v súlade s časovým plánom.“.

*Precizovanie situácie, za ktorej je možné uložiť dovozcovi sankciu vo forme pokuty aj o prípady, kedy dovozca vykonal nápravné opatrenie v súlade s časovým plánom, avšak nevykonal ich riadne, resp. vykonal ich len čiastočne a neplnenie povinností z jeho strany pretrváva.*

**Výbor NR SR pre hospodárske záležitosti**

***Gestorský výbor odporúča schváliť***

Gestorský výbor odporúča hlasovať o bodoch **1 až 3 spoločne** s odporúčaním **s c h v á l i ť.**

**V.**

Gestorský výbor na základe stanovísk výborov k predmetnému návrhu zákona vyjadrených v ich uzneseniach uvedených pod bodom III tejto správy a v stanoviskách poslancov gestorského výboru vyjadrených v rozprave k tomuto návrhu zákona

**odporúča Národnej rade Slovenskej republiky**

vládny návrh zákona o dohľade nad uplatňovaním náležitej starostlivosti v dodávateľskom reťazci dovozcov dovážajúcich cín, tantal a volfrám, ich rudy a zlato s pôvodom v oblastiach zasiahnutých konfliktom a vo vysokorizikových oblastiach (**tlač 200**)

**s c h v á l i ť** vznení pozmeňujúcich a doplňujúcich návrhov uvedených v tejto spoločnej správe, ktoré gestorský výbor odporúčal schváliť.

Spoločná správa výborov Národnej rady Slovenskej republiky o výsledku prerokovania návrhu zákona v druhom čítaní bola schválená uznesením Výboru Národnej rady Slovenskej republiky pre hospodárske záležitosti č. 76 z 20. októbra 2020.

Týmto uznesením výbor zároveň poveril spoločného spravodajcu **Radovana Kazdu** predložiť návrhy v zmysle príslušných ustanovení rokovacieho poriadku Národnej rady Slovenskej republiky.

Bratislava 20. októbra 2020

Peter **K r e m s k ý**, v.r.

predseda Výboru NR SR

pre hospodárske záležitosti